Signe Løvland Solberg

Signe Løvland Solberg (født 2. april 1985) er en norsk skulptør. Hun er tidligere bosatt i Froland kommune i Agder, men er nå bosatt i Oslo.

Solberg har utdannelse fra Kunsthøgskolen i Oslo, fakultet for visuell kunst, med mastergrad i kunstfag/metall i 2010. Hun har også studert ved Einar Granum Kunstfagskole (2005-2006).Signe Solbergs hjemmesider  (besøkt 28. januar 2015). I 2009 deltok hun på utstillingen «HATCH 2009» ved Agder Kunstsenter, en utstilling for nyutdannede kunstnere. I 2010 debuterte hun på Sørlandsutstillingen med skulpturen «Hello Creature 1», og som yngste deltaker på utstillingen mottok hun Sørlandsutstillingens reisestipend dette året.Agderposten, 29. mars 2010, s. 40.

Året etter, i 2011, mottok hun Anders Jahres juniorpris, noe som åpnet dørene for den unge kunstneren.Per Fjermeros: «Kunstpris åpner dører til atelier» i Agderposten, 5. juli 2011, s. 29. I desember samme år mottok hun Aust-Agder fylkeskommunes kunstnerstipend, hvor juryen i sin begrunnelse vektla hennes store kunstneriske potensial, bakgrunn innen metall og presist artikulerte formspråk.Birte Hegerlund Runde: «Fikk fylkets kunstnerstipend på 190.000» i Agderposten, 7. desember 2011.

I årene som fulgte deltok Solberg på en rekke separat- og gruppe/kollektivutstillinger med skulpturelle objekter. Av separatutstillinger kan nevnes Galleri Nb8 i Oslo (2009), ART i juli 2012, Kråkeslottet på Senja (2012) og Galleri Format (2013). I tillegg har hun deltatt på gruppeutstillingen «SLUMP- Luck by Chance», en samproduksjon mellom  Bomuldsfabriken Kunsthall i Arendal og Gustavsbergs Konsthall i Stockholm (2011 og 2012), «Tendenser» på Galleri F 15 i Moss (2012), «Timber» i Arendal kunstforening (2011) og to ganger på Sørlandsutstillingen (2010 og 2011).Signe Solbergs hjemmesider  (besøkt 28. januar 2015) 

I september 2013 åpnet Signe Solberg en utstilling på Galleri Format i Oslo, der hun hentet inspirasjon fra monumenter fra forskjellige tidsepoker og kulturer, blant annet fra jugoslaviske krigsmonumenter. Utstillingen hadde tittelen «Surrounders Loners Defenders Keepers», og verkene besto av store skulpturer i metall.Oddvar Paulsen: «Inspirert av monumenter» i Agderposten, 26. september 2013.

Signe Løvland Solberg er plukket ut som en av seks norske kunstnere og designere til å delta i prosjektet «Replanted identity» på internasjonal designbiennale i Frankrike i 2015 (Biennale Internationale Design Saint-Étienne).Kulturnett Aust-Agder på Facebook.com (besøkt 28. januar 2015). Hun har medlemskap i Norske Billedkunstnere (NBK) og Norsk Billedhoggerforening (NBF).

 Referanser 

 Eksterne lenker 
 Signe Solbergs hjemmesider

Kategori:Norske billedhuggere
Kategori:Aust-Agder fylkes kunstnerstipend
Kategori:Fødsler i 1985